Raziskava o obremenjenosti in preživljanju prostega časa otrok prve triade

Avtor: Jožica Dujmović

Raziskava je bila izvedena na OŠ Antona Globočnika, maja 2013.

VZOREC

Vprašalnik je izpolnilo 88 staršev otrok. To je približno 75% vseh, ki je vprašalnike dobilo. Zastopanost po razredih in spolu je razvidna iz spodnje tabele:

|  |  |  |  |
| --- | --- | --- | --- |
|  | dečki | Deklice | N |
| prvi razred | 14 | 15 | 29 |
| drugi razred | 13 | 18 | 31 |
| tretji razred | 8 | 20 | 28 |

REZULTATI (po vprašanjih iz ankete)

1. *Koliko časa preživijo otroci pred računalnikom po šoli?*

V prvem razredu jih **31%** preživi pred računalnikom **več kot 1 uro na dan**. Med spoloma ni pomembne razlike, so pa velike razlike med posamezniki, nekateri računalnika sploh ne uporabljajo, nekateri ga tudi po dve uri dnevno. 17% je takih, ki računalnika nikoli ali skoraj nikoli ne uporabljajo.

V drugem razredu bistveno več časa za računalnikom preživijo dečki kot deklice. 50% deklic ga skoraj nikoli ali nikoli ne uporablja, medtem ko ga **38%** uporablja **1 uro** **na dan ali več**. Nekaj dečkov preživi ob računalniku krepko čez 1 uro.

V tretjem razredu ni večjih razlik med spoloma. **32%** učenk in učencev uporablja računalnik **eno uro ali več** na dan. Dva med 28 računalnika ne uporabljata.

1. *Kako otroci preživljajo svoj prosti čas?*

(v vprašalniku je bilo poudarjeno, da je to čas, ki si ga otrok sam organizira, ko ni na krožkih, ko ne dela za šolo)

V prvem razredu je največ časa namenjeno gledanju TV, tako pri deklicah kot pri dečkih. Pri deklicah sledi igranje z vrstnicami, igra na igrišču, igre na računalniku, telovadba, gibanje v naravi, ustvarjanje, v malem deležu pa še poslušanje glasbe in igranje z domačo živaljo.

Pri dečkih gredo s TV vzporedno še igrače (oboje je približno enako pogosto), sledi gibanje, računalniške igre, igra s sorojenci in vrstniki, branje, ustvarjanje.

V drugem razredu je slika zelo podobna, le da večji delež zajema gibanje na prostem.

V tretjem razredu so načini preživljanja prostega časa ravno tako podobni kot v prvem in drugem, večji delež pa si jemljejo računalniške igre.

1. *Kako zahteven se vam zdi šolski program za vašega otroka?*

V **prvem** razredu **16%** staršev meni, da je šolski program za njihovega otroka **prezahteven**. V **drugem** razredu **38%** staršev meni, da je program za njihovega otroka prezahteven, v **tretjem**, pa spet malo manj, **24%**. Rezultat seveda delno lahko pripišemo sposobnostim, lastnostim posamezne generacije, gotovo pa delno tudi dejstvu, da je (po poročanjih staršev) preskok iz prvega razreda v drugi po zahtevnosti precejšen.

Ostali starši so se v veliko večini izrekli za odgovor, da je program ravno prav zahteven, po eden v prvem in drugem, ter trije starši v tretjem razredu so menili, da bi njihov otrok zmogel več kot od njega zahteva program.

1. *Koliko interesnih dejavnosti ima otrok na teden?*

V vseh treh razredih vidimo, da se otroci radi vpisujejo na interesne dejavnosti (v vprašanje so zajete vse šolske in obšolske dejavnosti). Tistih z nič dodatnih aktivnosti je v vsakem naslednjem razredu manj. V drugem in tretjem naraste tudi delež tistih, ki obiskujejo 5 ali več dejavnosti. Prva triada je obdobje, ko so otroci polni energije in interesov, zato radi preizkušajo različne dejavnosti.

1. *Ali se vam zdi vaš otrok preutrujen?*

 Večina jih meni, da ne. V **prvem** razredu **34%** staršev meni, da je njihov otrok **mogoče preutrujen**, v **drugem** jih **41%** meni, da je otrok mogoče preutrujen, v **tretjem** pa je teh **36%.** Tistih staršev, ki menijo, da je njihov otrok zagotovo preveč utrujen je zelo malo, v prvem razredu 3%, v drugem 6%, v tretjem nobenih.